b'\n_START_ARTICLE_\nApol\xc2\xb7lini i dionis\xc3\xadac\n_START_PARAGRAPH_\nEn la filosofia de Nietzsche, l\'apol\xc2\xb7lini \xc3\xa9s l\'impuls intel\xc2\xb7lectual que representa l\'ideal d\'ordre, mesura i harmonia._NEWLINE_En la seva an\xc3\xa0lisi de la cultura grega i en general de la cultura occidental, Nietzsche assenyala l\'oposici\xc3\xb3 entre un element apol\xc2\xb7lini i un de dionis\xc3\xadac, aquest definit com a voluntat de viure, oposici\xc3\xb3 que ell resolgu\xc3\xa9 amb l\'afirmaci\xc3\xb3 del segon, \xc3\xa9s a dir de l\'element dionis\xc3\xadac, ent\xc3\xa8s com una afirmaci\xc3\xb3 de la vida, com una voluntat de viure._NEWLINE_Aquests adjectius s\'inspiren en la mitologia grega: Apol\xc2\xb7lo i Dion\xc3\xads s\xc3\xb3n dos fills de Zeus. Apol\xc2\xb7lo \xc3\xa9s el d\xc3\xa9u del Sol, dels somnis i de la ra\xc3\xb3, mentre que Dion\xc3\xads \xc3\xa9s el d\xc3\xa9u del vi, l\'\xc3\xa8xtasi i l\'embriaguesa. Els grecs no consideren als dos d\xc3\xa9us que siguin contraris o rivals, tot i que sovint les dues de\xc3\xaftats estan relacionades. _NEWLINE_Nietzsche introdueix la dicotomia apol\xc2\xb7lini i dionis\xc3\xadac en la seva obra de joventut "L\'origen de la trag\xc3\xa8dia en l\'esperit de la m\xc3\xbasica" (1872)._NEWLINE_Nietzsche distingeix dos tipus de persones que pateixen. "Per una banda, els que pateixen una sobreabund\xc3\xa0ncia de vida, que volen un art dionis\xc3\xadac i tamb\xc3\xa9 una comprensi\xc3\xb3 i una visi\xc3\xb3 tr\xc3\xa0gica de la vida. Per l\'altre, els que pateixen d\'un empobriment de la vida, que busquen, mitjan\xc3\xa7ant l\'art i el coneixement, la calma, el silenci, un mar de pau, la redempci\xc3\xb3 de si mateix" Serien la visi\xc3\xb3 dionis\xc3\xadaca i l\'apol\xc2\xb7l\xc3\xadnia respectivament.'